Πατάτες πενταράτες
Ένα πεντανόστιμο φαγητό οι πενταράτες πατάτες, καμωμένο με τις γνωστές ναξιώτικες πατάτες, κομμένες σε φέτες και τηγανισμένες με κρεμμύδια. Η μαγεία της απλότητας!
1 κιλό μικρές πατατούλες, κατά προτίμηση βιολογικές, όπως είναι με το φλούδι, πλυμένες πολύ καλά (Αν δεν βρούμε, παίρνουμε μεσαίου μεγέθους, που θα πρέπει όμως να καθαρίσουμε και να κόψουμε σε λεπτές φέτες πάχους 3 - 4 χιλ.) , 1/2 κιλό ξερά κρεμμύδια, σε φετάκια,  1 κουτ. γλυκού ξερός κόλιανδρος σε σκόνη     , 1/2 κουτ. γλυκού μαραθόσποροι, κοπανισμένοι καλά στο γουδί, 1 κουτ. γλυκού κουρκουμάς σε σκόνη ή ελάχιστη σκόνη κρόκου Κοζάνης , 1 πιπεριά Φλωρίνης, σε λεπτές λωρίδες, 2 πράσινες πιπεριές κέρατα, σε λεπτές λωρίδες, 2 μικρά κολοκύθια, σε μικρούς κύβους, αλάτι, φρεσκοτριμμένο πιπέρι,  ελαιόλαδο για το τηγάνισμα
Για να ετοιμάσουμε τις πατάτες πενταράτες, κάνουμε ως εξής: Σε ένα μεγάλο τηγάνι με βαρύ πάτο ή σε μια φαρδιά και ρηχή κατσαρόλα βάζουμε ελαιόλαδο, περίπου 1,5 εκ. από τον πάτο του σκεύους, και το ζεσταίνουμε σε μέτρια προς δυνατή φωτιά.Ρίχνουμε τις πατάτες και τις τηγανίζουμε για 10-12 λεπτά ή μέχρι να μισομαλακώσουν. Επειδή η ποσότητα του λαδιού δεν είναι αρκετή ώστε να κολυμπάνε οι πατάτες, τις γυρνάμε κάθε τόσο με μια τρυπητή κουτάλα.Προσθέτουμε όλα τα υπόλοιπα υλικά (κρεμμύδια, πιπεριές, κολοκυθάκια, μπαχαρικά και αλατοπίπερο), ανακινούμε καλά το σκεύος, ώστε να ανακατευτούν, και τηγανίζουμε μέχρι να γίνουν οι πατάτες και να μαραθούν, και να μαλακώσουν τα υπόλοιπα υλικά αλλά να μη λιώσουν, για 10 λεπτά περίπου.Μοιράζουμε το φαγητό με τρυπητή κουτάλα στα πιάτα.Συνοδεύουμε με γιαούρτι ή με λευκό τυρί της αρεσκείας μας. Ταιριάζει πολύ και μια απλή ντοματοσαλάτα με ρίγανη και ελαιόλαδο.
Κολοκυθάκια,Πατάτες,Πιπεριές,Vegan,Νηστίσιμα,Χορτοφαγικά